Europos Parlamento rekomendacija Europos Vadovų Tarybai ir Tarybai dėl teroristinių išpuolių: prevencija, parengtis jiems ir reagavimas (2005/2043(INI))



Oficialusis leidinys 124 E , 15/05/2006 p. 0246 - 0249



P6_TA(2005)0220 Teroristiniai išpuoliai: prevencija, parengtis jiems ir reagavimas Europos Parlamento rekomendacija Europos Vadovų Tarybai ir Tarybai dėl teroristinių išpuolių: prevencija, parengtis jiems ir reagavimas (2005/2043(INI)) Europos Parlamentas, - atsižvelgdamas į pasiūlymą dėl rekomendacijos Tarybai, pateiktą Alexander Nuno Alvaro ALDE frakcijos vardu, dėl integruotų veiksmų Europos Sąjungos lygmeniu siekiant užkirsti kelią bet kokio pobūdžio teroristų išpuoliams, jiems pasiruošti, į juos reaguoti bei šalinti jų padarinius (B6-0081/2005), - atsižvelgdamas į Europos Sąjungos sutarties V antraštinę dalį, - atsižvelgdamas į Europos Sąjungos sutarties VI antraštinę dalį, ir ypač į jos 29, 30, 31, 32, 34, 39 ir 42 straipsnius, - atsižvelgdamas į Sutartį dėl Konstitucijos Europai, ir ypač į jos I-43 ir III-284 straipsnius, - atsižvelgdamas į dvylika Jungtinių Tautų konvencijų dėl kovos su terorizmu, - atsižvelgdamas į Tarptautinio baudžiamojo teismo Romos statutą, priimtą 1998 m. liepos 17 d. Jungtinių Tautų diplomatinėje įgaliotųjų atstovų konferencijoje, - atsižvelgdamas į Kovos su terorizmu veiksmų planą, priimtą neeiliniame Europos Vadovų Tarybos susitikime 2001 m. rugsėjo 21 d. Briuselyje, - atsižvelgdamas į 2001 m. spalio 19 d. neoficialaus valstybių ir vyriausybių vadovų susitikimo Gente deklaracijas, - atsižvelgdamas į 2001 m. gruodžio 14– 15 d. Europos Vadovų Tarybos susitikimo Lakene išvadas, - atsižvelgdamas į 2002 m. vasario 28 d. Tarybos sprendimą 2002/187/TVR, įkuriantį Eurojustą siekiant sustiprinti kovą su sunkiais nusikaltimais [1], - atsižvelgdamas į 2002 m. birželio 13 d. Tarybos pamatinį sprendimą 2002/584/TVR dėl Europos arešto orderio ir perdavimo tarp valstybių narių tvarkos [2], - atsižvelgdamas į 2002 m. birželio 13 d. Tarybos pamatinį sprendimą 2002/475/TVR dėl kovos su terorizmu [3], - atsižvelgdamas į 2002 m. birželio 13 d. Tarybos pamatinį sprendimą 2002/465/TVR dėl jungtinių tyrimo grupių [4], - atsižvelgdamas į 2003 m. liepos 22 d. Tarybos pamatinį sprendimą 2002/577/TVR dėl turto arba įrodymų arešto aktų vykdymo Europos Sąjungoje [5], - atsižvelgdamas į 2004 m. kovo 25 ir 26 d. Briuselio Europos Vadovų Tarybos pirmininkavimo išvadas, - atsižvelgdamas į 2004 m. kovo 25 d. Europos Vadovų Tarybos deklaraciją dėl kovos su terorizmu, - atsižvelgdamas į 2004 m. birželio 17 ir 18 d. Briuselio Europos Vadovų Tarybos pirmininkavimo išvadas, - atsižvelgdamas į peržiūrėtą ES kovos su terorizmu veiksmų planą, į kurį Taryba atsižvelgė 2004 m. birželio 17 ir 18 d. posėdyje, - atsižvelgdamas į 2004 m. Europos Vadovų Tarybos 2004 m. lapkričio 4 ir 5 d. susitikimo Briuselyje pirmininkavimo išvadas, - atsižvelgdamas į Hagos programą: laisvės, saugumo ir teisingumo stiprinimas Europos Sąjungoje [6], priimtą per tą Briuselio Europos Vadovų Tarybos susitikimą, - atsižvelgdamas į 2004 m. gruodžio 16– 17 d. Europos Vadovų Tarybos susitikimo Briuselyje pirmininkavimo išvadas, - atsižvelgdamas į Komisijos komunikatus dėl teroristų finansavimo prevencijos ir kovos su juo priemonėmis, kuriomis siekiama pagerinti keitimąsi informacija, padidinti skaidrumą ir sustiprinti finansinių operacijų atsekamumą (KOM(2004)0700), dėl parengties ir padarinių valdymo kovojant su terorizmu (KOM(2004)0701) ir dėl ypatingos svarbos infrastruktūros objektų apsaugos kovojant su terorizmu (KOM(2004)0702), - atsižvelgdamas į Komisijos komunikatą Tarybai ir Europos Parlamentui dėl priemonių kovai su terorizmu ir kitų formų sunkiais nusikaltimais, ypač dėl keitimosi informacija gerinimo (KOM(2004)0221), - atsižvelgdamas į Tarybos pamatinio sprendimo dėl keitimosi informacija ir žvalgybos informacija, ypač informacija apie sunkius nusikaltimus, įskaitant teroro aktus, tarp Europos Sąjungos valstybių narių teisėsaugos institucijų supaprastinimo projektą (10215/04), - atsižvelgdamas į savo Darbo tvarkos taisyklių 114 straipsnio 3 dalį ir 94 straipsnį, - atsižvelgdamas į Piliečių laisvių, teisingumo ir vidaus reikalų komiteto pranešimą (A6-0166/2005), A. kadangi pagrindinis Europos Sąjungos tikslas mąstant, kaip pasirengti teroristiniams išpuoliams ir kaip juos atremti, yra užtikrinti, kad ES institucijos ir valstybės narės gebėtų užkirsti jiems kelią, B. kadangi, norint kovoti su terorizmu, neužtenka parengti ilgo bendro pasiūlymų dėl veiksmų sąrašo, C. kadangi atkirtis teroristų išpuoliams ir kitokio pobūdžio kova su terorizmu turi būti neatsiejama nuo žmogaus teisių gynimo ir pagarbos pagrindinėms laisvėms, nes tai yra pagrindinis mūsų institucijų bruožas, atspindintis jų esmę, pabrėžia, kad visuose teisės aktuose dėl nepaprastosios padėties turi būti laikomasi pagarbos žmogaus teisėms, pagrindinėms laisvėms ir duomenų apsaugos reikalavimų, D. manydamas, kad kova su terorizmu reikalauja taikyti specializuotas strategijas kiekvienai teroristų organizacijai atskirai ir kad dėl šios priežasties būtina atsižvelgti į tokių organizacijų strategiją pasirenkant naujas kovos priemones, E. kadangi teroristų organizacijos visada gauna naudos iš savo neapibrėžtumo ir nenuspėjamumo ir kadangi niekas tvirtai nežino, kiek yra paplitusi jų veikla ir kokiu mastu ji remiama, siekiant veiksmingai su jomis kovoti, būtina suvokti tas organizacijas ir jas remiantį ir išlaikantį socialinį kontekstą, F. kadangi šios organizacijos neapsiriboja sienomis ar tam tikromis geografinėmis sritimis, dažnai piktnaudžiauja skaidrumo trūkumu "silpnose ir silpnėjančiose valstybėse" ir sugeba atlikti niokojamuosius veiksmus skirtingose šalyse tuo pačiu metu, G. kadangi, vertinant grėsmes Sąjungai, visų pobūdžių terorizmas yra naujas reiškinys, todėl jis dar nėra pažįstamas operatyvinių struktūrų ir išpuolių laiko bei periodiškumo atžvilgiu, H. kadangi užkirsti kelią radikalizmui ir pavojingam socialiniam susiskaldymui, kurie dažnai yra terorizmo dalis ir pasekmė, bei ištaisyti tokią situaciją geriausiai galima atkakliai vadovaujantis pliuralizmu, įvairove, žmogaus teisėmis ir taikiu dialogu, I. kadangi prevencija turi būti grindžiama informacija, nuolatiniais viešaisiais svarstymais apie terorizmo grėsmę, kolektyviu terorizmo pasmerkimu kaip politine strategija ir priežasčių, kuriomis kai kas teisinasi, kodėl atsisako pasmerkti terorizmą, nagrinėjimu, neužmirštant, kad reikia visada stengtis vengti perdėtos baimės ir neiškreipti tikros terorizmo prigimties, J. kadangi EP mano esąs pagrindinis Europos forumas dialogui su visuomene ir įvairių ES institucijų dialogui, todėl EP turėtų turėti galimybę dalytis informacija apie teroristų organizacijas, jų modus operandi ir Sąjungos pastangas kovojant su jomis, K. kadangi, norėdama įveikti terorizmą, ES turi apibrėžti ir praktiškai pritaikyti vidaus ir išorės saugumą skatinantį Europos politikos projektą, kuris būtų Europos piliečiams lengvai atpažįstamas, o ne tik parengti bendrųjų priemonių sąrašą, L. kadangi politinis reagavimas galimas tik tada, kai yra prevencija, nes kitaip reagavimas Europos lygiu tikrai bus neadekvatus ir neorganizuotas, M. kadangi ES vidaus ir išorės saugumo politika turi būti nuosekli ir tuo tikslu atsispindėti jos institucijų veikloje, 1. teikia Europos Vadovų Tarybai ir Tarybai šias rekomendacijas: A) prevencijos srityje: a) paversti esamą išsamių ir bendrų kovos su terorizmu iniciatyvų sąrašą visapusiu ir nuosekliu Europos politiniu projektu kovai su terorizmu ir jo šaknimis tiek Sąjungos viduje, tiek išorėje; b) visapusiškai remti dabartines pastangas ir, jei reikia ir tinkama, sukurti naujas priemones ir platformas, siekiant įgalinti ir skatinti diagnozavimą ir policijos pajėgų bei žvalgybos tarnybų keitimąsi informacija apie teroristų organizacijas ir jų modus operandi, laikantis duomenų apsaugos principų; c) atidžiai stebėti finansinių įstaigų vaidmenį pervedant pinigus, siekiant išvengti, kad įtartini pinigų srautai nebūtų panaudoti teroristinių išpuolių finansavimui; d) parengti visas būtinas priemones, reikalingas keistis informacija apie įtariamus teroristus ir jų organizacijas su trečiosiomis šalimis ir tarptautinėmis organizacijomis, užtikrinant privatumo ir duomenų apsaugos principų laikymąsi; e) sukurti visų Europos institucijų keitimosi informacija forumą, kuris susitiktų du kartus per metus ir kuris plėstų keitimąsi informacija – šiuo atveju ne operatyvine informacija, bet duomenimis apie teroristų organizacijų strategiją, modus operandi ir Sąjungos pastangomis kovojant su šiomis organizacijomis; f) užsiimti plataus masto prevencine veikla, grįsta kultūrų ir religijų dialogu, siekiant sustiprinti tarpusavio pažinimą ir supratimą, g) parodyti aiškią paramą EP pateiktam bandomajam projektui siekiant supaprastinti policijos pajėgų keitimąsi informacija, atsižvelgiant į Bendrijos teisės aktus, skirtus duomenų apsaugai; h) skatinti Europolą ir Eurojustą labiau specializuotis kovos su terorizmu srityje, sustiprinti jų vaidmenį rizikos įvertinimo bei europinių mechanizmų, skirtų ES ir valstybių narių policijos institucijų keitimuisi informacija, pritaikymo srityje ir skatinti abipusį pasitikėjimą europiniais mechanizmais, skirtais ES ir valstybių narių policijos institucijų keitimuisi informacija, i) užtikrinti, kad Europos policijos akademijos mokymo ir specializacijos kursuose būtų tinkamai atsižvelgiama į visas terorizmo formas, turint galvoje jo rimtus padarinius Sąjungos ateičiai; j) įtraukti EP atstovus dalyvauti neoperatyviniame informavime du kartus per metus vykstančiuose SCIFA, CATS, Europolo, Eurojusto, EBA, CPTF ir SitCen vadovų susitikimuose; k) skatinti rengti ES teisės aktus, skirtus maksimaliai kontroliuoti cheminių prekursorių, kurie gali būti panaudoti sprogstamųjų medžiagų gamyboje, platinimą ir atsargų kaupimą; B) reagavimo srityje: a) toliau tobulinti protokolus ir priemones, automatiškai taikytinas po išpuolio; b) aprūpinti Europos koordinatoriaus kovai su terorizmu tarnybą reikiamomis priemonėmis, kad būtų planuojami ir koordinuojami reagavimo į teroristinius išpuolius veiksmai, užtikrinant, kad būtų veikiama kuo vieningiau ir efektyviau; ši reakcija taip pat turi apimti būtiniausią rūpinimąsi aukomis ir jų šeimomis, c) remti šias su terorizmo aukomis susijusias priemones: - sukurti Komisijoje Europos pagalbos terorizmo aukoms tarnybą kaip jungiamąją grandį bendraujant su Europos institucijomis, - remti Komisijos iniciatyvą siekiant panaudoti Solidarumo fondo lėšas teroristinių išpuolių atveju kaip priemonę žalai atlyginti, - paremti bandomąjį pagalbos terorizmo aukoms projektą ir skirti jam nuolatinę biudžeto eilutę, d) remti Bendrijos programas, teikiančias apsaugą aukoms – teroristinių veiksmų liudytojams; 2. paveda Pirmininkui perduoti šią rekomendaciją Europos Vadovų Tarybai, Tarybai ir informavimo tikslu – Komisijai, valstybių narių vyriausybėms ir parlamentams, Europos Tarybai ir Jungtinėms Tautoms bei jų specializuotoms agentūroms. [1] OL L 63, 2002 3 6, p. 1. [2] OL L 190, 2002 7 18, p. 1. [3] OL L 164, 2002 6 22, p. 3. [4] OL L 162, 2002 6 20, p. 1. [5] OL L 196, 2003 8 2, p. 45. [6] OL C 53, 2005 3 3, p. 1. --------------------------------------------------